| 17. marts 2021 |
| --- |
|  |
| Sekretariatet for Bispebjerg Lokaludvalg  Rentemestervej 76  2400 København NV  EAN-nummer  5798009800275 |

| Bispebjerg Lokaludvalg |
| --- |
| Teknik og Miljøforvaltningen  mobilitet |

# Høringssvar: tryghedskortlægning af børns gang og cykling til skole og fritidstilbud.

**Inddragelse:**

Bispebjerg Lokaludvalg takker for muligheden for at kommentere på kortlægningen af tryghed/trafiksikkerhed ved skoler og fritidstilbud. Høringen har været drøftet på bymiljøudvalgsmøde og lokaludvalgsmøde. Herudover har vi indhentet oplysninger fra forældrebestyrelsen Grøndalsvængets Skole samt en forælder fra Tagensbo Skole.

**Baggrund for høringen:**

I Bispebjerg er der kommet 290 besvarelser på undersøgelsen.

Vi er desværre den bydel, hvor færrest har valgt at svare. Det kan dog næppe tolkes derhen, at trygheden/trafiksikkerheden er bedst i Bispebjerg bydel.

Alle skoler har fået tilbud om deltagelse, både folkeskoler og privatskoler. I Bispebjerg har Tagensboskole (folkeskole) ikke deltaget, og det har størstedelen af privatskolerne heller ikke.

Besvarelserne kommer fra forældre og børn fra 6. klasse og op.

De steder, som opleves som utrygge, er indsat som prikker på kort, og er dermed et godt værktøj til beslutning om kommende indsatser.

**Kommentarer fra Bispebjerg Lokaludvalg:**

Større veje og svære krydsninger giver selvsagt stor usikkerhed hos eleverne. Det er angivet som mange biler, trængsel og tung trafik i undersøgelsen. Vi er derfor forstående overfor og helt enige i de angivelser om Emdrup Torv/Frederiksborgvej og Hulgårdsvej/Borups Allé mm som nogle af de veje. der er svære at passere.

Men også hvor mindre veje støder ud til en større vej uden ordentlige oversigtsmuligheder, som eksempelvis Drejervej/Frederiksborgvej og Skoleholdervej/Utterslevvej/Hjortholms Alle og hvor Gribskovvej og Bredelandsvej støder ud til Lersøpark allé er markante. For disse steder gælder, at de alle er lige ved siden af en skole.

Fra forældrebestyrelsen på **Grøndalsvængets skole** hører vi, at alle de 4 veje rundt om skolen (Vibevej, Rørsangervej, Kærsangervej og Gransangervej) giver utrygge situationer.

De steder som overrasker ved ikke at være markeret, er tydeligt nok i nærheden af skoler, som ikke har deltaget i undersøgelsen. Det gælder eksempelvis krydsningen af Frederiksborgvej/Hovmestervej og Frederiksborgvej/Birkedommervej ved **Tagensbo skole**. Især førstnævnte er kendt som meget problematisk, og forældre fra denne skole bekræfter denne problematik.

Ligeledes gælder det Gartnerivej, hvor der ligger **hele tre privatskoler**, mens en fjerde ligger tæt på – på Rygårds Allé. I forbindelse med en borgerdialog om lokalplan og nybyggeri på Bomhusvej/Gartnerivej var forældrene på skolerne meget bekymrede for den øgede trafik, som byggeriet af de 153 nye boliger ville medføre i området. Deres bekymring var forståelig, men det ændrer ikke på den kendsgerning, at hovedparten af trafikken på Gartnerivej i morgen- og eftermiddagstimerne i dag er forårsaget af forældrene, når de bringer og henter deres børn i bil. Alle skolerne er privatskoler, og en stor del af eleverne bliver kørt til og fra skole, fordi de ikke bor i nærområdet. Gartnerivej er en lille, smal vej, hvor det er tilladt at parkere i begge sider af vejen. Når børnene afleveres og hentes, opstår der ofte et uoverskueligt trafikalt kaos med farlige situationer.

Der var også tale om eventuelt at etablere kys-og-kør pladser, hvor forældrene kunne sætte børnene af. Sådanne pladser findes der i dag vist 2 af, men de er i skråparkering, så når bilerne skal bakke ud, skaber det farlige situationer. I et møde med repræsentanter fra skoler og TMF i 2018 blev der ligeledes vendt muligheden for at ensrette Gartnerivej i tidsrummet 7.30 – 9.00 og igen fra kl.13.30 – 14.30. weekender og ferier undtaget. Denne ensretning er ikke blevet til noget.

Bispebjerg Lokaludvalg håber at disse overvejelser kan bruges i det videre arbejde. Vi håber også, at man vil gøre flere forsøg på at inddrage de lokale skoler, som endnu ikke har svaret på undersøgelsen.

Heldigvis har der været god tid til besvarelse af denne høring, men generelt er det upraktisk, at en høringsfrist lægges på en helligdag, i dette tilfælde skærtorsdag d. 1. april.

Venlig hilsen

Alex Heick